水谷夜行寄子美聖俞
作者：歐陽修
朝代：宋

paragraphs: 寒雞號荒林，山壁月倒掛。
披衣起視夜，攬轡念行邁。
我來夏云初，素節今已屆。
高河瀉長空，勢落九州外。
微風動涼襟，曉氣清餘睡。
緬懷京師友，文酒邈高會。
其問蘇與梅，二字可畏愛。
篇章富縱橫，聲價相磨蓋。
子美氣尤雄，萬竅號一噫。
有時肆顛狂，醉墨灑霶霈。
譬如千里馬，已發不可殺。
盈前盡珠璣，一一難柬汰。
梅翁事清切，石齒漱寒瀨。
作詩三十年，視我猶後輩。
文詞愈清新，心意雖老大。
譬如妖韶女，老自有餘態。
近詩尤古硬，咀嚼苦難嘬。
初如食橄欖，真味久愈在。
蘇豪以氣轢，舉世徒驚駭。
梅窮獨我知，古貨今難賣。
二子雙鳳凰，百鳥之嘉瑞。
雲煙一翱翔，羽翮一摧鎩。
安得相從遊，終日鳴噦噦。
問胡苦思之，對酒把新蟹。